Kohuyhtiö Caruna ei maksa käytännössä lainkaan veroja Suomeen. Toimitusjohtajan mukaan kyseessä on maan tapa. Katso ISTV:n haastattelu.

Rajuista sähkön siirtohintojen korotuksista kertonut Caruna-yhtiö ei maksa käytännössä lainkaan veroja Suomeen. Yle kertoi viikonloppuna, kuinka yhtiön omistukset ja rahavirrat kulkevat Alankomaissa sijaitsevan holdingyhtiön kautta.

Carunan toissa vuoden voitot ylsivät Ylen mukaan yli 50 miljoonaan euroon. Liikevoitosta yhtiö maksoi yhteisöveroa Suomessa vain 1,6 prosenttia eli hieman yli 800 000 euroa. Samana vuonna Carunan holdingyhtiö Suomessa maksoi Alankomaihin konsernin sisäisiä lainoja noin 76 miljoonaa euroa, mikä vaikuttaa verojen maksamiseen Suomessa.

Yhtiön toimitusjohtaja Ari Koposen mukaan järjestelyissä ei ole mitään ihmeellistä.

- Ihan normaalilla suomalaisella kirjanpitokäytännöllä ja tuloskäytännöllä, niin se meidän verotettava tulos on nolla ihan Suomen sääntöjen mukaan, Koponen toteaa oheisessa ISTV:n haastattelussa.

Koponen väisti kysymyksen siitä, onko verojärjestely toimitusjohtajan mielestä oikein.

- Suomi on sellainen yhteiskunta, että se tarvii sähköä. Tämä yhteiskunta ei tule ilman sitä toimeen, kaikki nykyaikainen toiminta vaatii sitä. Jotta me päästään siihen varmuuteen, mitä yhteiskunta edellyttää, meidän on investoitava.

Myöskään Koponen ei nähnyt mitään kummallista yli 30000 euron kuukausipalkassaan.

- Totta kai toimitusjohtajalla yleensä on hiukan parempi palkka kuin muilla työntekijöillä. Ja ei tää työ ole pelkästään hinta-asioita, kyllä tässä on aikamoinen vastuu tästä koko toimitusketjusta, jossa meillä nyt kuitenkin työskentelee noin 2000 henkilöä, Koponen toteaa.

Katso koko haastattelu, jossa Koponen puolustelee Carunan rajuja hinnankorotuksia.